Tehnikaülikooli muuseumi välisvaade
**Tallinna Tehnikaülikooli muuseum** (*tänapäevane ametlik lühend TalTech muuseum, varem TTÜ muuseum*) on Tallinna Tehnikaülikooli raamatukogu koosseisu kuuluv struktuuriüksus (muuseum). 

Muuseum tegutseb alates 1971. aastast ja selle ülesandeks on koguda, säilitada ja uurida Tallinna Tehnikaülikooli ajaloo ja tegevusega seotud kultuuripärandit ning korraldada selle üldsusele vahendamist teaduslikel, hariduslikel ja meelelahutuslikel eesmärkidel.

Muuseumi eellugu ja rajamine
----------------------------

Esimest korda mainiti ajakirjanduses ideed luua tehnikaga seotud muuseum 1937. aastal ja arvati, et selline asutus sobiks hästi Tallinna Tehnikainstituudi koosseisu. Kaks aastat jõuti koguda esemelist materjali, kuid väljapanekuks sobivad ruumid jäid leidmata. Seni kogutud esemete hilisem saatus on teadmata. Tegelikult jõuti tehnikateemalise muuseumi rajamiseni paarkümmend aastat hiljem, siis juba Tallinna Polütehnilise Instituudi muuseumina. Sellele andis tõuke 1986. aastal saabuv TPI 50. aastapäeva juubel, mille puhuks oli tarvis koostada väljapanek ülikooli ajaloost.

Rektor Agu Aarna andis välja käskkirja muuseumi rajamise loaga 1971. aasta 22. märtsil. Muuseumi organiseerimiseks moodustati teaduslik nõukogu, kuhu kuulusid eri kateedritega seotud teadlased, kelle abil pidi muuseum kujunema TPI ajalugu ja teadussaavutusi ajastukohaselt korrektselt edasi kandvaks asutuseks.

Asukohad
--------

Muuseumi peasissepääs
Esimene muuseumi kantselei asukoht oli hoone Vanalinnas Pikk tänav 1. 1972. aasta aprillis eraldati TPI raamatukogu hoones Lai tänav 5 muuseumi käsutusse kolm tuba üldpinnaga 92 m². Ruumidesse koliti 1975. aastal. Ekspositsiooni kujundamine telliti kunstikoondiselt ARS, see valmis TPI 50. aastapäeva juubeliks 1986. aastal.

Pärast taasiseseisvumist oli muuseum sunnitud Vanalinna asukohast kolima, sest ruumide õigusjärgne omanik sai hoone oma valdusse tagasi. 1993. aastal sai uueks asukohaks TTÜ linnaku ääres asuv Arvutuskeskus, aadressiga Raja tänav 15. Seal olid muuseumi käsutuses ruumid üldpinnaga 83 m², millest vitriinide jaoks oli tuba suurusega 36,4 m². 

Peahoidla sisevaade2000. aastate esimesel poolel tekkis muuseumi tegutsemises paus. Varad olid pakitud kastidesse ja ootasid paremaid tingimusi. Olukord muutus seoses uue TTÜ raamatukoguhoone valmimisega 2008. aastal, kuhu sai oma koha ka muuseum.

Raamatukogu all omandas muuseum avaramad ruumid ja moodsad tingimused. Oma käsutusse saadi kokku 350 m² näitusepinda ning 43 m² hoidla jaoks. Sealjuures oluliseks muutuseks oli kaasaegsete hoiutingimuste saavutamine ja suur töö viidi läbi varem kastides talletatud muuseumivara inventeerimisel ja kataloogimisel. Ametlikult avati näitusesaalidest 2010. aastal galeriisaal Futurum ja järgmisel aastal muuseumi Suur saal.

Alates 2017. aastast on püsiekspositsioonide jaoks muuseumi käsutuses endiselt Suur saal. Lisaks senisele peahoidlale on muuseum saanud järjest suurenevate kogude mahutamiseks veel mitu lisaruumi.

Muuseumi kogud
--------------

Muuseum kogub peaeesmärgina Tallinna Tehnikaülikooli, kuid ka Eesti tehnikateaduse ajaloo ning kaasajaga seotud materjali eesmärgiga tagada selle säilimine, kasutatavus uurimiseks ja teadmiste vahendamiseks. Esemelise materjali hulka kuuluvad näiteks teadus- ja õppetöös kasutatud seadmed ja mõõteriistad, ülikooli sümboolikaga esemed ja meened, samuti leiutised ja materjalinäidised. Muuseumi kogusid sisestatakse jooksvalt Eesti Muuseumide Infosüsteemi MuIS. 2023. aasta seisuga kuulub muuseumi kogudesse kokku üle 10 000 museaali. 

Muuseumi põhikogu koosneb arhiivdokumendikogust, esemekogust, auviste kogust, fotokogust, negatiivikogust ja digifotoarhiivist.

Museaale
--------

* Alküülresortsiin-liimvaik DFK-14 puitkonstruktsioonide valmistamiseks, 1970. aastad. TTÜM E-239Alküülresortsiin-liimvaik DFK-14 puitkonstruktsioonide valmistamiseks, 1970. aastad. TTÜM E-239
* Holweck-Lejay pendelgravimeeter nr. 665, alusplaadiga nr. 44, ligikaudu 1937. TTÜM E-153Holweck-Lejay pendelgravimeeter nr. 665, alusplaadiga nr. 44, ligikaudu 1937. TTÜM E-153
* Voltmeeter, 1928. TTÜM E-160Voltmeeter, 1928. TTÜM E-160
* Tallinna Tehnikumi vormimüts nr. 56, 1920. aastad. TTÜM E-102Tallinna Tehnikumi vormimüts nr. 56, 1920. aastad. TTÜM E-102
* Kattepaksuse taatelmõõtude komplekt, autor Rein Laaneots, 1971. TTÜM E-237Kattepaksuse taatelmõõtude komplekt, autor Rein Laaneots, 1971. TTÜM E-237
* KAPA õllekann, 1996. TTÜM E-535KAPA õllekann, 1996. TTÜM E-535
* Klaasist mõõteriistade komplekt, 1913. TTÜM E-7:20Klaasist mõõteriistade komplekt, 1913. TTÜM E-7:20
* Serviis TPI 50, 1986. TTÜM E-283Serviis TPI 50, 1986. TTÜM E-283

Viited
------

1. ↑  "Tallinnas asutatakse Tehnikamuuseum". *Postimees*. 21. juuli 1937. Lk 1.

Välislingid
-----------

* Muuseumi koduleht Tallinna Tehnikaülikooli kodulehel